DA Den Europæiske Unions Tidende CE 78/832

(2004/C 78 E/0886)

SKRIFTLIG FORESPØRGSEL E-3600/03

af Roberto Bigliardo (UEN) til Kommissionen

(5. december 2003)

Om: Overflyvning af Bruxelles — Udvidelse af Zaventem lufthavnen

Den nye flamske transportminister, Bert Anciaux, skal til at forelægge et forslag om at flytte flere flyruter fra området ved »Zaventem National« lufthavnen til Bruxelles by. Dette sker, efter en forfatningsretlig domstol (Cour d'Arbitrage) i juni 2003 besluttede at fordele flyafgangene på flere ruter og hermed imødekom en klage fra 47 personer, som bor i nærheden af den ovennævnte lufthavn.

Ifølge artikler i den belgiske presse skulle denne afgørelse bygge på et princip om, at man på solidarisk vis vil fordele støjgener fra lufthavnen ligeligt mellem indbyggerne i Bruxelles.

1. Kan Kommissionen oplyse om transportminister Anciauxs initiativer og Cour d'Arbitrages afgørelse er i overensstemmelse med EU's direktiver?

2. Er det normalt, at den nye ruteplan for lufthavnen i Bruxelles træder i kraft, uden at man undersøger, hvilke støjgener dette vil medføre?

3. Kan Kommissionen oplyse, om udvidelsen af Zaventum lufthavnen i Bruxelles er foretaget i overensstemmelse med alle gældende miljømæssige regler?

4. Kan Kommissionen præcisere, om transportminister Anciauxs initiativ er foreneligt med kommunalplanen i Bruxelles — EU-institutionernes hjemsted — og frem for alt, om det ikke skaber yderligere sikkerhedsproblemer (terrorisme), som vil være til skade for EU's institutioner i Bruxelles, at flytte en betragtelig del af flytrafikken hen over tæt bebyggede områder?

Svar afgivet på Kommissionens vegne af Loyola de Palacio

(5. februar 2004)

Der findes ingen EU-lovgivning, der fastsætter nærmere bestemmelser for kompetente myndigheders afgørelser om flyruter. Skønt der med vedtagelsen af Europa-Parlamentets og Rådets direktiv 2002/49/EF af 25. juni 2002 om vurdering og styring af ekstern støj (1), blev indført harmoniserede indikatorer for bestemmelsen af støjniveauer (pr. 18. juli 2005), og det vil være obligatorisk at udarbejde støjkort (pr. 30. juni 2007) og handlingsplaner (pr. 18. juli 2002), fastsætter direktivet ikke grænseværdier for støjgener. Da der således ikke findes bindende EU-normer på dette område, har Kommissionen ikke mulighed for at gribe ind alene på grundlag af muligheden for overdreven eksponering for ekstern støj.

I henhold til de oplysninger, der er blevet offentliggjort i den belgiske presse, blev den belgiske transportminister bistået af en arbejdsgruppe (bestående af eksperter fra BIAC, Belgocontrol og det belgiske generaldirektorat for luftfart) i forbindelse med udarbejdelsen af en handlingsplan, mens der fortsat arbejdes på at etablere en matrikeloversigt for luftfartsstøj.

Da Rådets direktiv 85/337/EØF af 27. juni 1985 om vurdering af visse offentlige og private projekters indvirkning på miljøet (2), senest ændret ved Rådets Direktiv 97/11/EF af 3. marts 1997 (3) (direktivet om vurdering af virkningerne på miljøet (VVM-direktivet)) i denne forbindelse vedrører anlæg af lufthavne og ombygning og udvidelser af lufthavne, forekommer den nye ruteplan ikke at være omfattet af dette direktiv.

Der er ikke fastsat andre miljønormer for lufthave. Udvidelser og ombygninger af lufthavne er omfattet af VVM-direktivet. I henhold til dette direktiv skal medlemsstaterne sikre, at projekter, der bl.a. på grund af deres art, dimensioner eller placering, kan få væsentlig indvirkning på miljøet, undergives en vurdering af denne indvirkning, inden der gives tilladelse til at gennemføre projektet. I henhold til de oplysninger, som Kommissionen har til sin rådighed, blev der i begyndelsen af 90'erne gennemført en VVM-vurdering for udvidelsen af Zaventhem lufthavn. Ændringer i form af oprettelsen af nye flyruter eller fordelingen af luftruter på eksisterende start- eller landingsbaner er ikke omfattet af definitionen for et »projekt« i VVM-direktivet.

Kommissionen er i øjeblikket ved at undersøge, om den offentlige høring, der skal finde sted i henhold til den flamske lovgivning, vil opfylde kravene i VVM-direktivet.

Kommissionen vil fortsat overvåge alle relevante udviklinger inden for Fællesskabets lovgivning på dette område.

(1) EFT L 189 af 18.7.2002.

(2) EFT L 175 af 5.7.1985.

(3) EFT L 73 af 14.3.1997.